b'\n_START_ARTICLE_\nMarko Stabej\n_START_SECTION_\n\xc5\xbdivljenje in delo\n_START_PARAGRAPH_\nLeta 1990 je diplomiral iz sloven\xc5\xa1\xc4\x8dine in primerjalne knji\xc5\xbeevnosti in s tem pridobil naziv profesorja slovenistike in primerjalne knji\xc5\xbeevnosti. Nato je leta 1994 magistriral s temo Slovenski pesni\xc5\xa1ki jezik prve polovice 20. stoletja in leta 1997 doktoriral z disertacijo Slovenski pesni\xc5\xa1ki jezik med Pre\xc5\xa1ernom in moderno ter s tem pridobil naziv doktorja znanosti._NEWLINE_Raziskovalno se ukvarja s sodobno in zgodovinsko sociolingvistiko, besediloslovjem, jezikoslovno stilistiko in s korpusnim jezikoslovjem. _NEWLINE_Bil je sourednik referen\xc4\x8dnega korpusa slovenskega jezika FIDA (1998\xe2\x80\x932000)._NEWLINE_Vodja projekta Sporazumevalni prag za sloven\xc5\xa1\xc4\x8dino (2000\xe2\x80\x932003, knji\xc5\xbena oblika 2004), aplikativnega raziskovalnega projekta Jezikovni viri za sloven\xc5\xa1\xc4\x8dino (2003-2005) in projekta Slovensko korpusno omre\xc5\xbeje (2004-2006)._NEWLINE_Kot predstavnik Univerze v Ljubljani je sodeloval v projektu Dylan znotraj 6. okvirnega programa EU (2006-2011), ki se je ukvarjal s klju\xc4\x8dnimi vidiki ve\xc4\x8djezi\xc4\x8dnosti v EU. _NEWLINE_Od 2009 do 2011 je bil \xc4\x8dlan nacionalne skupine za pripravo bele knjige na podro\xc4\x8dju \xc5\xa1olstva._NEWLINE_Pogosto o sloven\xc5\xa1\xc4\x8dini in jeziku na sploh razmi\xc5\xa1lja tudi na glas: v javnosti je bil recimo zelo odmeven Jutranji jezikovni servis na programu Prvega Radia Slovenije. Na radiu je ustvarjal dobrih \xc5\xa1est let, vsako drugo sredo v mesecu. Poslu\xc5\xa1alce je seznanjal s slovensko slovni\xc4\x8dno realnostjo in drugimi vpra\xc5\xa1anji ter te\xc5\xbeavami na podro\xc4\x8dju slovnice. _NEWLINE_Glavni predmet njegovega raziskovanja so dru\xc5\xbebene razse\xc5\xbenosti jezika v preteklosti in danes._NEWLINE_Svoje znanstvene in strokovne razprave o tem je zbral v knjigi V dru\xc5\xbebi z jezikom (Trojina, 2010). _NEWLINE_Velik dose\xc5\xbeek pa je bila njegova druga knjiga z naslovom Naj gre za jezik. V njej je zapisal 42 duhovitih razmislekov o jeziku. Razveselili se jih bodo vsi govorci sloven\xc5\xa1\xc4\x8dine, \xc5\xa1e posebej pa strokovnjaki, ki o jeziku razmi\xc5\xa1ljajo vsak dan \xe2\x80\x93 pisci, pripovedovalci, lektorji, prevajalci, u\xc4\x8ditelji, znanstveniki, novinarji in drugi._NEWLINE_Marko Stabej je rad v dru\xc5\xbebi z jezikom tudi umetni\xc5\xa1ko: Medved Edvard je zbirka duhovitih kratkih zgodb, seveda o medvedu Edvardu (Celjska Mohorjeva dru\xc5\xbeba, 2009). _NEWLINE_Poleg strokovnega ukvarjanja z jezikom pa ga uporablja tudi umetni\xc5\xa1ko, saj pi\xc5\xa1e besedila za glasbeno skupino Melanholiki.'